b'\n_START_ARTICLE_\nTallinnan televisiotorni\n_START_PARAGRAPH_\nTallinnan televisiotorni (vir. Tallinna teletorn) on teletorni Piritan esikaupunkialueen korkeimmalla kohdalla Viron p\xc3\xa4\xc3\xa4kaupungissa Tallinnassa._NEWLINE_Tornin peruskivi muurattiin 30. syyskuuta 1975, ensimm\xc3\xa4inen tv-signaali siit\xc3\xa4 l\xc3\xa4hetettiin 20. joulukuuta 1979 ja virallisesti se valmistui 11. hein\xc3\xa4kuuta 1980, jotta se saatiin avatuksi Moskovan 1980 olympialaisten purjehduskisoihin, joiden keskus oli kolmen kilometrin p\xc3\xa4\xc3\xa4ss\xc3\xa4 Piritassa. T\xc3\xa4ss\xc3\xa4 vaiheessa torni on teknisesti viel\xc3\xa4 monin osin keskener\xc3\xa4inen._NEWLINE_Tornin korkeus on 314 metri\xc3\xa4, ja Pohjois-Euroopan korkein avoin n\xc3\xa4k\xc3\xb6alatasanne ja ravintola (halkaisijaltaan 38 m) ovat 175 metrin korkeudessa. Ter\xc3\xa4sbetonirungon liukuvaluna rakentamiseen k\xc3\xa4ytettiin 17 500 tonnia betonia ja 330 km raudoituster\xc3\xa4st\xc3\xa4. N\xc3\xa4k\xc3\xb6alatasanteen ja ravintolan laajempi, 170 tonnia painava metallikehikko rakennettiin maassa ja nostettiin yl\xc3\xb6s kokonaisena. Tornin kokonaispaino on 20 000 tonnia, ja sen perustukset ovat 8,5 metrin syvyydess\xc3\xa4 maassa. Suurin sallittu tuulen aiheuttama taipuma on tornin huipulla 1,5 metri\xc3\xa4._NEWLINE_Torni suljettiin yleis\xc3\xb6lt\xc3\xa4 vuonna 2007, koska siit\xc3\xa4 puuttuivat lain vaatimat varapoistumistiet. Torni avattiin yleis\xc3\xb6lle korjauksen j\xc3\xa4lkeen 5. huhtikuuta 2012. T\xc3\xa4ll\xc3\xb6in my\xc3\xb6s saatettiin loppuun viimeistelyt\xc3\xb6it\xc3\xa4, jotka olivat j\xc3\xa4\xc3\xa4neet tekem\xc3\xa4tt\xc3\xa4 tornin rakentamisen aikana._NEWLINE_Kirkkaalla ja kuivalla (usein pohjoistuulella syksyll\xc3\xa4) s\xc3\xa4\xc3\xa4ll\xc3\xa4 Tallinnan televisiotornin voi erottaa Helsingist\xc3\xa4 jopa paljain silmin pienen\xc3\xa4 siluettina hieman korkeammalla sijaitsevilta paikoilta, esimerkiksi Lauttasaaren lintutornista. Kiikarin avulla sen muodon voi jopa tunnistaa._NEWLINE_Tornin alakerrassa on matkamuistomyym\xc3\xa4l\xc3\xa4 ja 3D-elokuvateatteri, jossa on n\xc3\xa4yt\xc3\xb6s joka 15. minuutti. Tornin pikahissi nousee 21. kerrokseen 49 sekunnissa. Teletorn ja The World Federation of Great Towers j\xc3\xa4rjest\xc3\xa4v\xc3\xa4t tornissa vuosittain huhtikuun 1. p\xc3\xa4iv\xc3\xa4n\xc3\xa4 porrasjuoksukilpailun. Portaita on kellarista yl\xc3\xa4osan metallik\xc3\xa4rjen alkuun 1 050. Tornissa j\xc3\xa4rjestet\xc3\xa4\xc3\xa4n my\xc3\xb6s vuosittain kansainv\xc3\xa4linen base-hyppytapahtuma Base Boogie, jolloin tornista hyp\xc3\xa4t\xc3\xa4\xc3\xa4n laskuvarjoilla._NEWLINE_Sis\xc3\xa4\xc3\xa4np\xc3\xa4\xc3\xa4sy aikuisilta maksaa 13 \xe2\x82\xac, lapsilta, koululaisilta, el\xc3\xa4kel\xc3\xa4isilt\xc3\xa4 ja opiskelijoilta 7 \xe2\x82\xac. Yli 15 hengen ryhmilt\xc3\xa4 sis\xc3\xa4\xc3\xa4np\xc3\xa4\xc3\xa4sy maksaa 9 \xe2\x82\xac/henkil\xc3\xb6, ja torniin saa my\xc3\xb6s vuosilipun 31 \xe2\x82\xac hintaan. Ravintolaan on my\xc3\xb6s 3 \xe2\x82\xac:n sis\xc3\xa4\xc3\xa4np\xc3\xa4\xc3\xa4symaksu klo 19:n j\xc3\xa4lkeen (hinnat maaliskuussa vuonna 2016)._NEWLINE_Tornin edustalla on muistomerkki vuoden 1991 elokuun 20. p\xc3\xa4iv\xc3\xa4n eli Viron itsen\xc3\xa4isyysp\xc3\xa4iv\xc3\xa4n tapahtumasta, jolloin ihmisketju asettui puolustamaan tornia Neuvostoliiton tankkeja ja joukkoja vastaan Viron itsen\xc3\xa4istymisprosessissa. Televisiotornilla on siten virolaisille suuri symbolinen merkitys._NEWLINE_Tornille p\xc3\xa4\xc3\xa4see Tallinnan keskustasta linja-autoilla 34A, 38 ja 49 (pys\xc3\xa4kki "Teletorn") sek\xc3\xa4 CityTourin ja City Sightseeingin turistibusseilla (vihre\xc3\xa4 linja, Mere pst - Teletorn), matka on n. 10 km.'